**From:** Nika Gradišek <nika.gradisek@radiostudent.si>
**Sent:** ponedeljek, 07. april 2025 19:44
**To:** Mlinarič-Raščan, Irena <Irena.Mlinaric@ffa.uni-lj.si>
**Subject:** Novinarska vprašanja, Radio Študent

Spoštovani,

kot napovedano na soočenju vam želimo pri univerzitetni redakciji zastaviti vprašanja, za katera je na soočenju zmanjkalo časa. Če je le mogoče, vas za odgovore prosimo do konca tega tedna.

1. V svojem programu se zdite izredno naklonjeni čim hitrejšemu in učinkovitejšemu vstopu študentov na trg dela. Med drugim načrtujete krepitev kariernega svetovanja, internacionalizacijo ter tudi razvoj motivacijskih mehanizmov za skrajšanje trajanja študija in dokončanje študija; npr. kadrovske štipendije in nagrade. **Ali menite, da študij za povprečno študentko traja predolgo? Kako dolgo naj bi po vaše trajal študij?**

Razumem potrebe in želje posameznikov in želim, da vsem nudimo podporo pri uresničevanju njihovih ciljev.

Dolžino študija določajo posamezni študijski programi, na to vezane statuse študenta ureja zakonodaja in drugi pravni akti (Zakon za urejanje položaja študentov (ZUPŠ-1), Zakon o visokem šolstvu in pravni akti UL in njenih članic; Statut, Študijski red in drugi akti).

Trajanje študija pa si posameznik lahko prilagaja tudi glede na potrebe in želje, bodisi, da želi študij čim prej zaključiti ali ga podaljšati.

Veliko študentov si želi več možnosti spoznavanja potencialnih delodajalcev in vstop na trg dela ter izražajo potrebo po kariernem svetovanju. Iz pogovorov s študenti izhaja potreba po bolj intenzivnem kariernem svetovanju, saj se tako lažje odločajo o skladnosti svojih želja in potreb s ponujenimi delovnimi mesti.

Tudi internacionalizacija doprinaša h krepitvi številnih kompetenc študentov, spoznavanju drugih kultur, mednarodnem in interdisciplinarnem znanj in soočenja s specialnimi panogami in znanji institucije gostiteljice.

Mnogo študentov, ki so prejemniki štipendij izražajo željo, da bi se del štipendije, ki ga ne izkoristijo v času trajanja študija, izplačal kot nagrada. Na ta način študent ne bi bil prikrajšan za pravico, ki mu je sicer bila podeljena. Mehanizem že vrsto let obstaja pri podiplomskih študentih s statusom mladega raziskovalca.

1. Na univerzitetni redakciji že nekaj časa spremljamo postopno, a vse bolj javno politiziranje študentskega sveta UL, torej podvajanje funkcij v študentskem svetu in študentski politiki. Aktualni predsednik ŠSUL je hkrati član volilne komisije ŠOU Maksim Miklič, ki je v Študentski svet Pravne fakultete kandidiral s podporo Pravne pande, povezane s stranko Modro za študente. Miklič je kot član volilne komisije na oktobrskih ŠOU-volitvah večkrat glasoval proti izrekom sankcij koalicijskim listam, hkrati pa je skupaj s preostankom volilne komisije deloval proti zahtevam Akademije za glasbo, ko je komisija kljub veljavnemu potrdilu o vpisu zavrgla kandidaturo opozicijskega poslanca na AG. Podpredsednik Nejc Tacer, sicer bivši predsednik študentskega sveta univerze, je bil na njih izvoljen za poslanca v študentskem zboru na modri listi Sile, podpredsednik Žan Luka Kolarič pa je bil kot kandidat poražene liste Mafija, ki je članica študentskega kluba Povezani, izvoljen v Študentsko organizacijo FMF. Na seznamu študentskih svetnikov v trenutnem mandatu poleg prej omenjenih najdemo še predsednika Študentske organizacije Slovenije Luko Mihaliča, predstavnika ŠOU v ŠOS in predsednika Odbora za obštudijske in interesne dejavnosti ŠOS Fazlija Gashija, podpredsednika Študentskega zbora Matica Jelena, izvoljenega na povezani listi Pacienti, poslanko v študentskem zboru iz liste FUL Povezani Mihaelo Murdžosko, novoizvoljenega člana Pritožbene komisije ŠOU Emila Ikanoviča, pa tudi članico Študentske organizacije FDV iz kvote poražene koalicijske liste Društveniki Matejo Firez in članico Študentske organizacije Teološke fakultete Nežo Tomažič. Tudi v ostalih organih univerze, kjer imamo študenti svoje predstavništvo, sedijo odkrito politizirani funkcionarji: v senatu univerze, poleg prej omenjenih Tacerja, Kolariča in Gashija, interese študentk zastopa še svetovalec predsedstva ŠOU in vodja Dijaške organizacije Slovenije Kristijan Briški. **Zanima nas, ali bi kot rektorica definirali konflikt interesov med vodilnimi funkcijami v študentski politiki in med funkcijami v strukturah Univerze v Ljubljani, kot ga že imajo interno definirane nekatere fakultete članice.**

Podali ste zelo natančen, personificiran komentar. Poimensko ne poznam predstavnikov študentskih organizacij in ŠS UL, iz navedenega pa razberem številne aktivnosti posameznikov v organih UL in drugih oblikah organiziranosti študentov.

Študentski svet je organ univerze. Pri svojem delovanju je avtonomen. Študenti sami izvolijo svoje predstavnike in določijo pravila delovanja. Dobra praksa na posameznih članic navaja, da pravni akti vključujoč specifične poslovnike, opredelijo morebitne konflikte interesov delovanja v ŠS in drugih oblikah organiziranosti študentov.

 Študenti najbolje vedo kako želijo biti organizirani.

1. Redni profesorji se za razliko od ostalih izvoljenih pedagoških nazivov na univerzi ne habilitirajo vsakih nekaj let v svoj naziv, pač pa jim ta pripada do upokojitve. Habilitacije vključujejo tudi študentska mnenja o delu profesorjev, kar predstavnikom študentov omogoča, da profesorja pozovejo k izboljšavi pedagoškega dela, izpostavijo težave ali celo podajo negativno mnenje. Študentski sveti članic izven postopka habilitacije nimajo pravice dostopa do ocen profesorjev iz študentskih anket, zato ne morejo proaktivno pozvati profesorjev k izboljšavam, oz. se odzvati na opozorila študentov. **Ali bi se v primeru izvolitve zavzemali za bolj aktivno vlogo študentskega sveta pri zagotavljaju pedagoške odličnosti vseh pedagoških zaposlenih delavcev na univerzi, tudi izven procesa habilitacije? Ali bi študentskim predstavnikom zagotovili vpogled v rezultate anket o delu rednih profesorjev?**

Kot rektorica si ne bi vzela pristojnosti vpogleda v ankete in ne zagotavljanja vpogleda drugim. Se bom pa zavzemala za spremembe in podpirala pobude, ki prinašajo h kakovosti študijskega procesa.

Kakovost pedagoškega dela se pri pedagoških delavcih preverja vsak semester pri vseh predmetih. Študentske ankete so način kako vsi študenti ocenjujejo vse pedagoge. Zelo pomembno je, da se študenti anketam posvetijo in poleg kvantitativne ocene podajo tudi kvalitativno opredelitev ali opombo.

Dobra praksa narekuje, da ima vsak posameznik vpogled v ankete, predstojnik oddelka v ankete zaposlenih na oddelku, prodekan za študijsko področje in dekan pa vpogled za vse zaposlene. V primeru odličnih ocen posameznik dobi pohvalo predstojnika ali prodekana in ga predlagamo tudi za druge vrste fakultetnih in univerzitetnih priznanj. V primeru slabih ali negativnih ocen se s posameznim pedagogom opravi razgovor in načrt izboljšanja pedagoških kompetenc. Zavzemam se, da je spremljanje izboljšave sistematično in so zanke kakovosti zaključene. Re-evalvacijia poteka v naslednjem semestru ob ocenjevanju.

Vloga študentskega sveta je trenutno opredeljena na aktivnosti zagotavljanja kakovosti, preko študentskih mnenj v procesu habilitacije. Prav tako pa so predstavniki ŠS vključeni v delo komisij in organe odločanje, kjer so seznanjeni z vsemi morebitnimi odstopanji od dobrih praks, imajo tudi pravico predlagati spremembe.

Zavzemala se bom tudi, da se vsi učitelji, vključujoč redne profesorje, izobražujejo na pedagoškem in andragoškem področju, na področju uporabe in razvoja umetne inteligence, informacijsko komunikacijskih tehnologij ter rabe slovenskega jezika.